READY-TO-WEAR: Dit verwys na ‘n item wat jy koop en dadelik kan dra. Dit is beskikbaar in standaard groottes en geen verstellings is óf word gemaak om die draer te pas nie. Klere wat jy so koop is jou alledaagse kettingwinkel klere. Sou jy ‘n trourok koop waarvan die etiket lees Ready-to-wear moet jy kyk of die winkel jou verwys na ‘n kleremaker om jou rok te verstel en of hulle die verstellings doen.
CUSTOM MADE: Custom is ‘n baie breë beskrywing en kan op baie goed van toepassing wees. ‘n Custom rok kan verwys na bespoke, ‘n custom design kan verwys na ‘n bestaande rok waarvan sekere detail soos die kant of ‘n strik verander word om die ontwerp meer oorspronklik te maak. Die eindpunt van iets custom gaan tog wees net soos dit sê, uniek aan jou en nie net bloot standaard nie.
COUTURE: Ek is seker meeste van julle wil nie eers die woord sê nie, maar my Franse skoonma sê hom met so ‘n sagte glip van die tong in ‘n vinnige brei – koehtoehrg. Dan rek my ogies groot en ek giggel net want dit klink so mooi! Couture verwys na klere wat hoog mode is, baie keer iets op bestelling gemaak (verwys na bo) maar ook, dit is die manier van dit maak. Alles word met detail afgewerk en baie keer met die hand, sommer só dat jy nog die fyn rytjie perfekte stekies kan sien en jy weet, dit is nie met ‘n harde industrieële masjien gedoen nie. Jou rok word nie net deur die omkapmasjien gegooi nie, maar word met “silk binding” afgewerk en die krale word nie vinnig met die Bedazzler gegom nie, maar elke glas kraletjie saadjie word met die hand vasgewerk.
Ek voel jy moet jou rok koop, of huur, wanneer jy sukkel om iets wat nie bestaan nie te visualiseer. Onthou, as jy jou rok laat maak moet daar van niks af iets kom. As daardie gedagte vir jou in ‘n koue sweet laat uitslaan, koop jou rok. Jy gaan hom kan sien, jy gaan net daar op die kol verlief kan raak en jy gaan die rok net daar kan koop. Die rok kan al maande voor die tyd klaar wees en dit is een minder ding vir jou om oor bekommerd te wees.
Wanneer jy ‘n “koop bruid” is en jy laat maak jou rok, kan dit baie stresvol raak vir jou en jou ontwerper. Jy gaan nie regtig die ware eindproduk kan sien tot amper teen die einde nie. Dit is ‘n kreatiewe proses waarvan jy totale beheer gaan moet oorgee en basies in ‘n vreemdeling se interpretasie van jou idee gaan moet vertrou.
Sou jy verkies om ‘n rok te koop, maar jy het dalk ‘n meer unieke lyfie of jou idee is net nie beskikbaar in die winkels nie, dan moet jy sit en die besluit maak: of jy vat iets wat nie 100% is nie en jy vermy die stres óf jy kies ‘n ontwerper vir wie jy die meeste vertrou, met wie jy oor die weg kom en van wie se styl jy hou. Wat ook al gebeur, jy gaan ‘n doelbewuste besluit moet neem en streng daarby hou.
Ek voel wanneer jy die tipe bruid is wat jou rok laat maak is jy gewoonlik iemand wat weet presies wat jy wil hê en weet jy gaan dit nie in die winkel kry nie. Dis alles goed en wel om ‘n oorspronklike idee te hê solank jy ‘n ontwerper kry wat jou idee verstaan. Gaan na ‘n paar (nie te veel) ontwerpers vir konsultasies en kyk hoe julle oor die weg kom. Ek sê weer, jou rok gaan jou ontwerper se interpretasie wees van jou idee en dus moet jy iemand kies met jou styl. Ek sê altyd vir my bruide “As jy hou van die rokke wat jy hier sien gaan ek heel moontlik vir jou een kan maak waarvan jy hou”, maar as dit nie jou smaak is nie kom ons kry vir jou iemand wat jou styl die beste na vore kan bring! Dit is regtig belangrik om die regte ontwerper vir jóú te kies. Dit is vir ons as ontwerpers so lekker wanneer iemand ons toe oë vertrou om hulle rok te maak. Ons kan die beste werk dan doen, want ons kreatiwiteit word nie beperk tot iemand anders se styl nie.
Nou, dink hierdie week lekker oor wat jy graag wil doen, koop of maak, en dan praat ons volgende week oor wat jy kan verwag wanneer jy jou rok gaan koop!